ΑΠΌΦΑΣΗ ΤΗΣ ΕΠΙΤΡΟΠΉΣ της 17ης Αυγούστου 2005 για την προσωρινή έγκριση των συστημάτων αναγνώρισης και καταγραφής των αιγοπροβάτων στη Μεγάλη Βρετανία και τη Βόρειο Ιρλανδία (Ηνωμένο Βασίλειο), σύμφωνα με το άρθρο 4 παράγραφος 2 στοιχείο δ) του κανονισμού (ΕΚ) αριθ. 21/2004 του Συμβουλίου [κοινοποιηθείσα υπό τον αριθμό Ε(2005) 3122] (Το κείμενο στην αγγλική γλώσσα είναι το μόνο αυθεντικό) (2005/617/ΕΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, τον κανονισμό (ΕΚ) αριθ. 21/2004 του Συμβουλίου, της 17ης Δεκεμβρίου 2003, για τη θέσπιση συστήματος αναγνώρισης και καταγραφής των αιγοπροβάτων και για την τροποποίηση του κανονισμού (ΕΚ) αριθ. 1782/2003 και των οδηγιών 92/102/ΕΟΚ και 64/432/ΕΟΚ (1), και ιδίως το άρθρο 4 παράγραφος 2 στοιχείο δ), Εκτιμώντας τα ακόλουθα: (1) Η αρμόδια αρχή του Ηνωμένου Βασιλείου υπέβαλε δύο αιτήσεις, συνοδευόμενες από κατάλληλη τεκμηρίωση, για την έγκριση του συστήματος αναγνώρισης και καταγραφής των αιγοπροβάτων που εφαρμόζεται στη Μεγάλη Βρετανία και τη Βόρειο Ιρλανδία αντίστοιχα. (2) Έπειτα από αποστολή κτηνιατρικής επιθεώρησης της Επιτροπής στο Ηνωμένο Βασίλειο, οι εμπειρογνώμονες της Επιτροπής διαπίστωσαν ότι τα ισχύοντα και προτεινόμενα συστήματα αναγνώρισης και καταγραφής των αιγοπροβάτων στη Μεγάλη Βρετανία είναι γενικώς σε θέση να εξασφαλίσουν τη συμμόρφωση προς τους περισσότερους από τους στόχους που θέτει ο κανονισμός (ΕΚ) αριθ. 21/2004, αλλά πρέπει να αντιμετωπιστούν ορισμένες αδυναμίες. Στη Βόρειο Ιρλανδία, το προτεινόμενο σύστημα αναγνώρισης και καταγραφής των προβατοειδών θα μπορούσε να επιτύχει τη συμμόρφωση προς τους περισσότερους από τους στόχους που θέτει ο κανονισμός (ΕΚ) αριθ. 21/2004, αλλά η εφαρμογή του θα απαιτούσε υψηλό επίπεδο ευαισθητοποίησης και δεσμεύσεων από όλα τα εμπλεκόμενα μέρη. (3) Η αρμόδια αρχή του Ηνωμένου Βασιλείου έχει αναλάβει την υποχρέωση να εξαλείψει τις αδυναμίες που επισημάνθηκαν, και ειδικότερα να λάβει τα απαραίτητα μέτρα προκειμένου να εξασφαλιστεί η συμμόρφωση προς τον κανονισμό (ΕΚ) αριθ. 21/2004 εντός δέκα εβδομάδων από τη χορήγηση της ζητηθείσας έγκρισης. (4) Συνεπώς, πρέπει να δοθεί στα συστήματα αναγνώρισης και καταγραφής των αιγοπροβάτων στη Μεγάλη Βρετανία και τη Βόρειο Ιρλανδία προσωρινή έγκριση για το χρονικό διάστημα που θα χρειαστεί ώστε να καταστεί δυνατή η αντικατάσταση των δεύτερων μέσων αναγνώρισης των προβατοειδών από τα εν λόγω συστήματα, με εξαίρεση τα ζώα που προορίζονται για το ενδοκοινοτικό εμπόριο. (5) Η αρμόδια αρχή πρέπει να διενεργήσει κατάλληλους ελέγχους προκειμένου να επαληθεύσει την ορθή εφαρμογή των συστημάτων αναγνώρισης και καταγραφής των αιγοπροβάτων. (6) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Τα συστήματα αναγνώρισης και καταγραφής των αιγοπροβάτων που προβλέπονται στο άρθρο 4 παράγραφος 2 στοιχείο γ) του κανονισμού (ΕΚ) αριθ. 21/2004, τα οποία εφαρμόζονται από το Ηνωμένο Βασίλειο στη Μεγάλη Βρετανία και τη Βόρειο Ιρλανδία, θεωρούνται δυνάμει της παρούσας απόφασης δυνάμενα να εφαρμοστούν προσωρινά από τις 9 Ιουλίου 2005 έως τις 30 Απριλίου 2006 το αργότερο. Άρθρο 2 Η Επιτροπή, σε συνεργασία με τις αρχές του Ηνωμένου Βασιλείου, θα διενεργήσει επιτόπιες επιθεωρήσεις προκειμένου να επαληθεύσει την εφαρμογή της δράσης που πρότεινε το Ηνωμένο Βασίλειο. Η προσωρινή έγκριση του συστήματος αναγνώρισης και καταγραφής των αιγοπροβάτων η οποία χορηγείται στο άρθρο 1 θα επανεξεταστεί λαμβανομένων υπόψη των σχετικών πορισμάτων των επιθεωρήσεων έως τις 31 Ιανουαρίου 2006. Άρθρο 3 Με την επιφύλαξη των διατάξεων που πρέπει να καθοριστούν σύμφωνα με το άρθρο 10 παράγραφος 1 στοιχείο α) του κανονισμού (ΕΚ) αριθ. 21/2004, η αρμόδια αρχή θα διενεργεί ετησίως κατάλληλους επιτόπιους ελέγχους προκειμένου να επαληθεύσει τη συμμόρφωση των κτηνοτρόφων προς τις απαιτήσεις σχετικά με την αναγνώριση και καταγραφή των αιγοπροβάτων. Άρθρο 4 Η παρούσα απόφαση απευθύνεται στο Ηνωμένο Βασίλειο της Μεγάλης Βρετανίας και της Βορείου Ιρλανδίας. Βρυξέλλες, 17 Αυγούστου 2005.

[Source: multi_eurlex | Tokens: 3700]